খাবার-দাবার  তখন নগরজুড়ে চলছিল ভেজালবিরোধী অভিযান। নামীদামি আর বাহারি অনেক রেস্তোরাঁ মালিককেও জরিমানা গুনতে হচ্ছিল। একদিন উনদালের ব্যবস্থাপনা পরিচালক সালাউদ্দিন রেস্তোরাঁর  সামনে ডজনখানেক পুলিশ দেখে ইতিউতি শুরু করেন। কিছুটা দ্বিধান্বিত হয়েই ভেতরে ঢোকেন। রেস্তোরাঁয় ঢুকেই অবাক। কানাডিয়ান দূতাবাসের এক কর্মকর্তা সপরিবারে খেতে এসেছেন উনদালে। আর বাইরে পুলিশ পাহারা সে জন্যই। এ ঘটনার কথা উল্লেখ করে সালাউদ্দিন বাবলু বলেন, আমরা সব সময় সচেতন থাকি একটি বিষয়ে, আর সেটি হচ্ছে, খাবার-দাবারের মান। আর যে বিষয় অন্য সব রেস্তোরাঁ থেকে উনদালকে আলাদা করে রেখেছে, সেটা হচ্ছে পরিবেশ এবং খাবারের দাম। রেস্তোরাঁর পরিবেশে রয়েছে ঘরোয়া আমেজ আর খাবারের দাম তুলনামূলক কম।  খাবারের তালিকায় পাবেন সিলেটের  পরিচয়। এখানে প্রধান পরিবেশনা বিফ সাতকরা। এই সাতকরার সাত রকমের আইটেম রয়েছে। খেতে জনপ্রতি খরচ হবে ১১০ টাকা। এ ছাড়া কাবাবের মধ্যে তন্দুরি চিকেন, চিকেন টিক্কা, রেশমি, হারিয়ালি কাবাব, উনদাল স্পেশাল বিরিয়ানি, নয়রতন কোরমা, ডাল মাখানি, ইয়েলো ডাল, পালক পনির সিজনাল প্রভৃতি স্বাদের খাবার তুলনামূলক সাশ্রয়ী দামে পাওয়া যায়। জনপ্রতি সর্বোচ্চ ৪৯০ থেকে সর্বনিম্ন ২৫ টাকায়ও খাবার মেলে।